MT Il-Ġurnal Uffiċjali ta’ l-Unjoni Ewropea L 239/12

DEĊIŻJONI TAL-KUMMISSJONI

tas-27 ta’ Frar 2008

dwar l-għajnuna mill-Istat C 46/07 (ex NN 59/07) implimentata mir-Rumanija għal Automobile Craiova (ex Daewoo Romania)

(notifikata taħt id-dokument numru C(2008) 700)

(Il-verżjoni bir-Rumen biss hija awtentika)

(Test b’relevanza għaż-ŻEE)

(2008/717/KE)

IL-KUMMISSJONI TAL-KOMUNITAJIET EWROPEJ,

Wara li kkunsidrat it-Trattat li jistabbilixxi l-Komunità Ewropea, u b’mod partikolari l-ewwel subparagrafu ta’ l-Artikolu 88(2) tiegħu,

Wara li kkunsidrat il-Ftehim dwar iż-Żona Ekonomika Ewropea, u b’mod partikolari l-Artikolu 62(1) (a) tiegħu,

Wara li talbet lill-partijiet interessati biex jissottomettu l-kummenti tagħhom skond id-dispożizzjonijiet imsemmija hawn fuq (1) u wara li kkunsidrat il-kummenti tagħhom,

Billi:

1. IL-PROĊEDURA

(1) Fis-17 ta’ Jannar 2007 il-Kummissjoni talbet informazzjoni dwar diversi impriżi pubbliċi Rumeni, inkluż SC Automobile Craiova SA (minn issa “l quddiem “Automobile Craiova” ”), ex Daewoo Romania (*), fil-kuntest tal-proċess ta’ privatizzazzjoni nazzjonali. Ir-Rumanija ssottomettiet l-informazzjoni permezz ta’ ittra datata l-15 ta’ Frar 2007. Il-Kummissjoni talbet aktar informazzjoni fit-8 ta’ Marzu u fit-22 ta’ Mejju 2007 u din ġiet sottomessa mir-Rumanija permezz ta’ l-ittri tal-21 ta’ Marzu, tal-25 ta’ Mejju u tal-31 ta’ Mejju 2007. Saret laqgħa ma’ l-awtoritajiet Rumeni fit-3 ta’ Mejju 2007.

(2) Permezz ta’ ittra tal-5 ta’ Lulju 2007, il-Kummsisjoni talbet lill-awtoritajiet Rumeni sabiex jinteħħew il-kundizzjonijiet speċifiċi mehmuża mal-kuntratt ta’ privatizzazzjoni għal Automobile Craiova, filwaqt li fl-istess ħin indikat li n-nuqqas ta’ sospensjoni ta’ kwalunkwe għajnuna illegali jista’ jwassal għall-adozzjoni mill-Kummissjoni ta’ deċiżjoni sabiex jinbdew proċedura ta’ investigazzjoni formali fuq il-bażi ta’ l-Artikolu 88(2) tat-Trattat tal-KE u inġunzjoni ta’ sospensjoni fuq il-bażi ta’ l-Artikolu 11(1) tar-Regolament tal-Kunsill (KE) Nru 659/1999 (2).

(3) Permezz ta’ ittra tat-18 ta’ Lulju 2007, l-awtoritajiet Rumeni għarrfu lill-Kummissjoni li l-privatizzazzjoni ta’ Automobile Craiova għandha tiġi nnotifikata lill-Kummissjoni. Permezz ta’ ittra ta’ l-20 ta’ Awwissu 2007, il-Kummissjoni fakkret lir-Rumanija li l-privatizzazzjoni ta’ Automobile Craiova trid tiġi nnotifikata qabel ma tittieħed kwalunkwe miżura li torbot lill-awtoritajiet pubbliċi.

(4) F’Settembru ta’ l-2007 il-Kummissjoni semgħet mill-istampa li fit-12 ta’ Settembru 2007 ir-Rumanija kienet iffirmat ftehim ta’ bejgħ u xiri (“SPA”) ma’ l-uniku offerent, il-Ford.

(5) Permezz ta’ ittra ta’ l-10 t’Ottubru 2007, il-Kummissjoni għarrfet lir-Rumanija li kienet iddeċidiet li tagħti bidu għall-proċedura stipulata fl-Artikolu 88(2) tat-Trattat tal-KE fir-rigward ta’ l-għajnuna illegali u li toħroġ inġunzjoni ta’ sospensjoni. Id-deċiżjoni tal-Kummissjoni li tagħti bidu għall-proċedura flimkien ma’ l-inġunzjoni ta’ sospensjoni ġiet ippubblikata fil-Ġurnal Uffiċjali ta’ l-Unjoni Ewropea (3). Il-Kummissjoni stiednet lill-partijiet interessati sabiex jissottomettu l-kummenti tagħhom dwar l-għajnuna.

(6) Ir-Rumanija ssottomettiet il-kummenti tagħha permezz ta’ ittra ta’ l-24 ta’ Ottubru 2007. Ford issottomettiet il-kummenti tagħha permezz ta’ ittra tat-23 ta’ Novembru 2007, imbagħad dawn intbagħtu lir-Rumanija fit-30 ta’ Novembru 2007. Ir-Rumanija ssottomettiet l-osservazzjonijiet tagħha dwar il-kummenti tal-Ford permezz ta’ ittra tas-7 ta’ Diċembru 2007.

(7) Il-Kummissjoni talbet informazzjoni addizzjonali permezz ta’ ittri tat-12 ta’ Ottubru 2007, tas-17 ta’ Ottubru 2007, tad-19 ta’ Ottubru 2007, ta’ l-14 ta’ Novembru 2007 u ta’ l-14 ta’ Jannar 2008. Ir-Rumanija ssottomettiet l-informazzjoni addizzjonali permezz ta’ ittri tat-18 ta’ Ottubru 2007, ta’ l-24 ta’ Ottubru 2007, tas-6 ta’ Novembru 2007, tat-12 ta’ Novembru 2007, tad-19 ta’ Novembru 2007, tat-23 ta’ Novembru 2007, tas-7 ta’ Diċembru 2007, tat-8 ta’ Jannar 2008 u tat-23 ta’ Jannar 2008.

(8) Il-Kummissjoni ltaqgħet ma’ l-awtoritajiet Rumeni u r-rappreżentanti tal-Ford fil-5 ta’ Ottubru 2007, fit-12 ta’ Ottubru 2007, fis-7 ta’ Novembru 2007, fil-15 ta’ Novembru 2007, fis-17 ta’ Diċembru 2007 u fl-24 ta’ Jannar 2008.

2. ID-DESKRIZZJONI

2.1. L-impriża ikkonċernata

(9) L-Automobile Craiova hija kumpanija attiva fil-kummerċ ta’ partijiet ta’ rikambju tal-karozzi. Tipproduċi wkoll kaxxi ta’ l-egżost u xogħol tal-PVC. L-Istat Rumen għandu 72.4 % mill-ishma tagħha permezz ta’ l-aġenzija ta’ privatizzazzjoni Rumena, AVAS. Is-27.6 % ta’ l-ishma li jibqgħu huma propjetà ta’ fond privat ta’ investiment (SIF Oltenia) u ta’ persuni naturali u ġuridiċi tal-liġi privata. L-ishma tagħha huma elenkati fil-Borża ta’ Bucharest. L-Automobile Craiova għamlet qligħ ta’ EUR 83 479 fl-2005 u ta’ EUR 51 125 fl-2006. Il-fatturat tagħha kien ta’ EUR 2.15 miljun fl-2005 u EUR 2.14 miljun fl-2006.

(10) Il-kumpanija għandha sussidjarja waħda, Daewoo Romania (“DWAR”), li hija wkoll l-azzjonista maġġuri f’Mecatim. Il-produttur tal-karozzi DWAR ġie stabbilit fl-1994 bħala impriża konġunta, fejn l-Istat Rumen kellu 49 % ta’ l-ishma u d-Daewoo Motors South Korea 51 %. Wara li d-Daewoo Motors falliet, id-DWAR akkwistat 51 % ta’ l-ishma tagħha fl-2006. Fid-dawl tal-leġiżlazzjoni Rumena għall-kumpaniji, il-51 % ta’ l-ishma ġew annullati f’Novembru 2007 u b’hekk id-DWAR saret kollha kemm hi l-propjetà ta’ l-Automobile Craiova.

(11) Fl-2007 id-DWAR impjegat 3 959 persuna. Fl-2006 ipproduċiet 24 898 karozza, li l-parti l-kbira tagħhom kienu mudelli żgħar. Il-pjan fl-2007 kien li tipproduċi madwar 19 000 karozza. F’Jannar ta’ l-2008 il-produzzjoni tal-karozzi waqfet. Barra minn hekk, id-DWAR tipproduċi magni għal sussidjarji differenti tal-GM Daewoo. Il-fabbrika ta’ Craiova għandha kapaċità ta’ produzzjoni ta’ 100 000 karozza fis-sena.

(12) Id-DWAR iġġenerat telf ta’ madwar EUR 350 miljun fl-2006 u ta’ madwar EUR 3.4 miljun sat-30 ta’ April 2007. Fl-2006 kellha dejn totali ta’ madwar EUR 88 miljun, li minnhom EUR 56 miljun kienu dovuti lill-baġit pubbliku u EUR 25 miljun lill-fornituri.

(13) Skond id-dikjarazzjonijiet finanzjarji, fl-2006 il-kumpanija kellha art u assi fissi li jiswew EUR 193 miljun, materja prima u materja oħra li jiswew 55 miljun EUR, flus kontanti disponibbli li jammontaw għal EUR 96 mliljun, u assi riċevibbli u spejjeż b’total ta’ EUR 108 miljun. Fl-aħħar netto, skond il-karti tal-bilanċ fl-aħħar ta’ l-2006, id-DWAR kellha assi netti ta’ EUR 419 miljun fl-2006.

(14) Il-Mecatim hija sussidjarja tad-DWAR li tipposjedi 75 % ta’ l-ishma tagħha; 20 % huma l-propjetà ta’ l-AVAS u l-5 % li jibqgħu huma l-propjetà ta’ azzjonisti privati minoritarji. Il-kumpanija tinsab f’Timișoara. L-attività ewlenija tagħha hija l-produzzjoni ta’ partijiet ta’ rikambju għal vetturi u magni tal-vetturi. Madankollu, il-kumpanija waqfet din il-produzzjoni u fil-preżent hija involuta fil-kummerċ ta’ vetturi.

(15) L-Automobile Craiova hija bbażata f’reġjun eliġibbli għall-għajnuna skond l-Artikolu 87(3)(a) tat-Trattat tal-KE.

2.2. Il-proċess ta’ privatizzazzjoni

(16) Fid-19 u l-21 ta’ Mejju 2007 l-aġenzija ta’ privatizzazzjoni Rumena, l-AVAS, ħabbret il-bejgħ tal-parteċipazzjoni tagħha ta’ 72 % fl-Automobile Craiova. Għalkemm diversi impriżi kienu ssottomettew minn qabel ittri ta’ interess mhux vinkolanti, żewġ investituri potenzjali biss, il-Ford Motor Company (“Ford”) u l-General Motors (“GM”), xtraw il-Memorandum ta’ Informazzjoni (jiġifieri l-fajl tal-preżentazzjoni, li tahom aċċess għall-informazzjoni li kienet tinstab fil-Kamra tad-Data u wassalhom sabiex eventwalment jissottomettu offerta finali u vinkolanti.

(17) Il-fajl tal-preżentazzjoni kien fih ċerti kundizzjonijiet li jirrelataw b’mod partikolari għall-produzzjoni minima, l-impjieg u l-livelli ta’ investimenti. It-tabella tal-punti wriet li l-prezz offrut irrappreżenta 35 % biss tal-punti totali, b’investimenti aggregati li jirrappreżentaw 25 %, il-kisba ta’ livell ta’ integrazzjoni tal-produzzjoni ta’ 60 % fir-raba’ sena li tirrappreżenta 20 % u l-impenn għall-livell ta’ produzzjoni ta’ 200 000 karozza fir-raba’ sena li jirrappreżenta l-20 %. Jekk il-livell ta’ integrazzjoni offrut kien inqas minn 60 % u/jew jekk dan il-livell ikun jista’ jinkiseb biss wara erba’ snin, l-investitur jikseb 0 punti. L-istess japplika għall-livell tal-produzzjoni, fejn, jekk il-livell ta’ produzzjoni offrut kien inqas minn 200 000 karozza fir-raba’ sena u/jew jekk perjodu aktar twil ikun meħtieġ sabiex jintlaħaq dan il-livell tal-produzzjoni, l-investitur jikseb ukoll 0 punti.

(18) Id-data ta’ skadenza għas-sottomissjoni ta’ offerti finali kienet il-5 ta’ Lulju 2007. Billi kienet l-unika parti li ssottomettiet offerta vinkolanti, il-Ford rebħet it-tender. Inizjalment offriet il-prezz ta’ EUR 55 miljun u, wara n-negozjati sussegwenti, offriet il-prezz ta’ EUR 57 miljun.

(19) Matul il-fażi tan-negozjati wara l-proċess ta’ l-offerti, il-partijiet ftehmu li l-Ford, ix-xerrej, kien se jikseb permezz ta’ riorganizzazzjoni, il-pussess ta’ l-assi industrijali ta’ l-Automobile Craiova, id-DWAR u l-Mecatim, filwaqt li l-assi mhux essenzjali (il-parti l-kbira minnhom propjetà immobbli u flus kontanti żejda netti) jitwarrbu u jibqgħu il-propjetà ta’ l-Istat. L-Istat intrabat ukoll sabiex jagħmel ħiltu kollu sabiex jixtri l-28 % li jibqgħu mingħand l-azzjonisti privati u jbigħhom lill-Ford.

(20) Il-ftehim tal-bejgħ u x-xiri ġie ffirmat fit-12 ta’ Settembru 2007.

3. ID-DEĊIŻJONI GĦALL-BIDU TAL-PROĊEDURA TA’ INVESTIGAZZJONI FORMALI U GĦALL-ĦRUĠ TA’ INĠUNZJONI TA’ SOSPENSJONI

(21) Il-proċedura ta’ investigazzjoni formali nbdiet minħabba f’suspetti li l-proċess ta’ privatizzazzjoni involviet għajnuna mill-istat.

(22) L-ewwel nett, il-Kummissjoni kellha dubji dwar jekk l-offerta nnifisha kienitx miftuħa, trasparenti u non-diskriminatorja. Skond l-informazzjoni disponibbli f’dak il-mument, li l-parti kbira tagħha kienet ibbażata fuq artikli ta’ l-istampa, il-Kummissjoni kellha raġunijiet sabiex tassumi li ċerti investituri privati kienu żvantaġġjati sa mill-bidu u ġew skuraġġiti milli jissottomettu offerta.

(23) It-tieni, il-Kummissjoni kellha d-dubju li l-kundizzjonijiet marbuta mal-privatizzazzjoni ma kienux iwasslu għal tnaqqis fil-prezz tal-bejgħ, u b’hekk jingħata vantaġġ lill-impriża li se tiġi privatizzata. Skond l-informazzjoni disponibbli fil-mument tad-deċiżjoni għall-bidu tal-proċedura, l-AVAS għamlet erba’ kundizzjonijiet li setgħu inaqqsu l-prezz tal-bejgħ u setgħu skuraġġew lill-partijiet potenzjalment interessati oħra milli jissottomettu offerta. Il-prezz offrut irrappreżenta biss 35 % tal-punti totali.

(24) Barra minn hekk, il-Kummissjoni staqsiet jekk l-awtoritajiet Rumeni kienux żiedu garanzija ta’ impjieg mal-privatizzazzjoni. Skond il-fajl tal-preżentazzjoni, l-offerenti potenzjali kellhom jippreżentaw pjan ta’ negozju, inkluż l-impenn tagħhom li jżommu n-numru attwali ta’ impjegati. Flimkien ma’ dan, l-abbozz ta’ l-SPA mehmuż mal-fajl tal-preżentazzjoni jistipula l-obbligu tax-xerrej li jżomm in-numru attwali ta’ impjegati għall-ħames snin li ġejjin; f’każ li x-xerrej jikser l-obbligu tiegħu, l-SPA de jure isir null u invalidu, mingħajr kwalunkwe notifika jew formalità addizzjonali. Finalment, l-awtoritajiet Rumeni infurmaw lix-xerrejja potenzjali qabel il-pubblikazzjoni tat-tħabbira tal-privatizzazzjoni li wieħed mill-għanijiet ewlenin tal-privatizzazzjoni kien li jinżammu l-ħaddiema attwali.

(25) Fl-aħħar nett, il-Kummissjoni kellha s-suspett li n-negozjar mill-ġdid ta’ ċerti termini matul il-fażi tan-negozjati wara s-sejħa għall-offerti tat vantaġġ lil Ford, ix-xerrej. Skond l-informazzjoni disponibbli f’dak l-istadju, kien jidher li l-Istat Rumen intrabat li jieħu f’idejh it-talbiet attwali u potenzjali kontra l-Automobile Craiova, inkluż talba doganali ta’ EUR 800 miljun. Barra minn hekk, matul in-negozjati sussegwenti, l-Istat u l-Ford laħqu ftehim li jirriorganizzaw il-kumpanija b’tali mod li l-attività ewlenija (il-produzzjoni tal-karozzi) tiġi sseparata mill-assi mhux essenzjali, b’mod partikolari l-propjetà immobbli. Wara din ir-riorganizzazzjoni, il-Ford tkun tista’ takkwista u tħallas għall-attività industrijali biss u l-Istat iżomm il-pussess ta’ l-art.

(26) Ladarba r-Rumanija pproċediet u ffirmat il-kuntratt tal-privatizzazzjoni minkejja t-twissijiet ripetuti tagħha, il-Kummissjoni ħarġet fl-istess ħin inġunzjoni ta’ sospensjoni.

4. KUMMENTI MIR-RUMANIJA

(27) L-ewwel nett, ir-Rumanija tenfasizza li l-proċess ta’ l-offerti kien miftuħ, trasparenti, non-diskriminatorju u bla kundizzjonijiet. L-ewwel tħabbira rigward l-intenzjoni li tiġi privattizzata d-DWAR, ippubblikata fil-5 ta’ Diċembru 2006, u t-tħabbira ppubblikata fid-9/t-12 ta’ Marzu 2007 ma kienet tinkludi l-ebda kriterji ta’ preċertifikazzjoni jew għażla minn qabel, wisq inqas kwalunkwe kundizzjoni li kien meħtieġ li tiġi sodisfatta mill-offerenti. Barra minn hekk, it-tħabbira dwar il-privatizzazzjoni ppubblikata fit-18/il-21 ta’ Mejju 2007 ma kienet tinkludi l-ebda kundizzjoni mandatorja, imma sempliċement kriterji ta’ għoti li jippermettu li l-offerti differenti jingħataw il-punti. Ir-Rumanija tiddikjara wkoll li ż-żieda fil-livell ta’ l-impjieg qatt ma kien kriterju fil-proċedura tas-sejħa għall-offerti. Fl-aħħar nett, l-offerenti potenzjali kollha kellhom aċċess għall-informazzjoni kollha disponibbli ladarba l-proċess sħiħ ta’ privatizzazzjoni kien trasparenti. Għalhekk, l-ebda offerent potenzjali ma kien skuraġġit milli jissottometti offerta.

(28) It-tieni, ir-Rumanija targumenta li la l-fajl tal-preżentazzjoni u lanqas l-abbozz ta’ l-SPA ma kienu jimponu kundizzjonijiet mandatorji mingħajr il-possibbiltà li offerenti potenzjali jinnegozjawhom. Tispjega li l-AVAS kellha l-ħsieb inizjalment li tipprivatizza d-DWAR b’mod sħiħ imma, matul il-proċess tal-privatizzazzjoni iddeċidiet li tagħti lill-offerenti potenzjali l-għażla li jagħmlu offerta għall-assi industrijali biss (jiġifieri bl-esklużjoni tal-propjetà immobbli). Tenfasizza li, mill-bidunett l-offerenti potenzjali kollha kienu konxji li l-propjetà immobbli ma kienitx inkluża fl-offerta tal-privatizzjoni imma kienet se tinbiegħ separatament.

(29) It-tielet, ir-Rumanija tenfasizza li l-kriterji fil-fajl tal-preżentazzjoni ma kellhom l-ebda effett fuq l-offerenti, speċjalment ladarba l-partijiet potenzjalment interessati kollha kienu impriżi tal-vetturi bil-mutur. Tissottometti wkoll li dawn il-kriterji ma kellhom l-ebda influwenza fuq il-prezz tax-xiri offrut mill-Ford, ladarba kienu kompatibbli mal-pjan tan-negozju tagħha. Skond ir-Rumanija, il-livell tal-produzzjoni ta’ 200 000 karozza kull sena, kif mitlub mill-AVAS fil-fajl tal-preżentazzjoni, jeħtieġ li jinkiseb għal raġunijiet ekonomiċi: fid-dawl tad-daqs u l-kapaċità tal-fabbrika tal-karozzi, li hija attrezzata għall-bini ta’ mudelli żgħar, il-produzzjoni ta’ inqas minn 200 000 karozza kull sena ma tkunx profitabbli.

(30) Ir-raba’, ir-Rumanija targumenta li aġixxiet bħala operatur f’ekonomija tas-suq meta biegħet il-parteċipazzjoni tagħha fl-Automobile Craiova. Issostni li l-prezz miksub jirrappreżenta l-valur tas-suq u ppreżentat l-argumenti li ġejjin: id-DWAR xtrat 51 % ta’ l-ishma fl-2006 mill-ex kumpanija prinċipali id-Daewoo Motors Ltd. għal prezz tal-bejgħ ta’ USD 50 miljun. Għalhekk, il-valur totali ta’ l-ishma kollha f’dak il-mument kien ta’ EUR 78 miljun. Il-Ford offriet EUR 57 miljun għat-72.4 % ta’ l-ishma fl-Automobile Craiova, li jikkorrespondu ma’ EUR 78 miljun għall-ishma kollha. Barra minn hekk, jekk jittieħed il-valur għal kull sehem innegozjat fil-borża, il-valur ta’ l-ishma kollha fl-Automobile Craiova fis-16 ta’ Marzu 2007 kien ta’ madwar EUR 59 miljun. Għalhekk, il-prezz tax-xiri ta’ EUR 57 miljun imħallas mill-Ford għal 72 % ta’ l-ishma huwa aktar mill-prezz tas-suq. Flimkien ma’ dan, skond il-proċess ta’ ristrutturar, l-AVAS tibqa’ ukoll is-sid ta’ l-assi mhux essenzjali. Finalment, skond il-valutazzjoni tad-DWAR magħmula minn espert indipendenti KPMG wara l-falliment tal-kumpanija prinċipali, il-kumpanija ġiet ivvalutata fl-2004 għal bejn USD 18-il miljun u USD 81 miljun, skond il-metodu ta’ valutazzjoni wżat.

(31) Il-ħames, fir-rigward ta’ l-indennità allegata, ir-Rumanija ssottomettiet informazzjoni dettaljata dwar l-arranġament tad-dejn inkluż fil-liġi speċjali dwar il-privatizzazzjoni ta’ l-Automobile Craiova. Targumenta li, skond il-prattika normali tan-negozju, l-AVAS tieħu biss id-dejn li mhuwiex prevvist u ma jistax jiġi kwantifikat. Tenfasizza li l-Automobile Craiova u d-DWAR m’għandhomx dejn pendenti lejn l-Istat, minbarra dak li joħroġ mill-proċess normali tan-negozju. Flimkien ma’ dan, minħabba fil-ħlasijiet li jammontaw għal 10 miljun USD li tħallsu fl-2006 lill-kumpanija priniċipali (4), id-DWAR m’għandha l-ebda dejn pendenti lejn l-ex-sussidjarji tad-Daewoo.

(32) Is-sitt, fir-rigward tat-talba doganali ta’ EUR 800 miljun, ir-Rumanija spjegat l-oriġini tagħha. Skond il-Liġi 71/1994 dwar l-promozzjoni ta’ l-investiment barrani, il-kumpaniji Rumeni ġew eżentati minn dazji doganali u t-tassazzjoni fuq il-profitti jekk jissodisfaw erba’ kundizzjonijiet: il-kapital sottoskritt barrani huwa mill-inqas ta’ USD 50 miljun; mill-inqas 50 % tal-produzzjoni hija esportata; jinkiseb livell ta’ integrazzjoni tal-produzzjoni ta’ mill-inqas 60 %; u s-sehem kapitali ma’ jonqosx fi żmien 14-il sena mid-data tas-sottoskrizzjoni barranija bir-riżultat li l-parteċipazzjoni barranija ma taqax taħt il-USD 50 miljun.

(33) L-awtorità doganali lokali kkalkolat il-livell ta’ integrazzjoni tal-produzzjoni tal-kumpanija fl-2005 u waslet għall-konklużjoni li l-limitu ta’ 60 % ma ntlaħaqx. B’hekk, talbet il-ħlas lura ta’ l-eżenzjonijiet tat-taxxa, li ammontaw għal EUR 800 miljun. Id-DWAR ikkontestat id-deċiżjoni quddiem l-Awtorità Doganali Nazzjonali. Ladarba l-qorti tal-prim’istanza laqgħet id-deċiżjoni ta’ ħlas lura, id-DWAR ressqet appell ġdid. Il-qorti ta’ l-appell, f’sentenza tas-27 ta’ Ġunju 2007, annullat l-ordni tal-ħlas lura.

(34) Fl-aħħar nett, ir-Rumanija tenfasizza li d-DWAR ma bbenefikatx mill-ebda rinunzja ta’ dejn.

(35) Is-seba’, l-awtoritajiet Rumeni jargumentaw li ż-żamma tal-ħaddiema attwali qatt ma kienet kundizzjoni tal-privatizzazzjoni minħabba li ma kienitx kriterju ta’ għoti. Flimkien ma’ dan, l-abbozz ta’ l-SPA mehmuż mal-fajl tal-preżentazzjoni kien biss indikattiv u għalhekk l-offerenti potenzjali setgħu fehmu li t-termini individwali tal-kuntratt setgħu jiġu soġġetti għal negozjati bilaterali. Għalhekk, l-offerenti potenzjali li ma ppjanawx li jżommu l-ħaddiema attwali setgħu madankollu jissottomettu offerta bi pjan ta’ negozju differenti.

(36) Fl-aħħar nett, dwar in-negozjati sussegwenti fuq termini kuntrattwali oħrajn, ir-Rumanija ssostni li kienu parti mill-proċess ta’ negozjati normali qabel il-konklużjoni ta’ l-SPA.

5. KUMMENTI MINN PARTIJIET TERZI

(37) Permezz ta’ ittra tat-23 ta’ Novembru 2007, il-Ford intervjeniet bħala parti interessata fil-proċedura mibdija mill-Kummissjoni.

(38) L-ewwel nett, il-Ford targumenta li l-proċess tal-privatizzazzjoni kien miftuħ, trasparenti, non-diskriminatorju u bla kundizzjonijiet. Il-korrispondenza kollha bejn il-Ford u l-AVAS matul il-proċess tal-privatizzazzjoni ġiet żvelata fil-Kamra tad-Data.

(39) It-tieni, il-kriterji ta’ għoti ma kienux kundizzjonijiet mandatorji li setgħu jiskuraġġixxu lill-offerenti potenzjali. Għall-kuntrarju, il-Ford iddikjarat li kien fil-fehma tagħha li dawn il-kriterji kienu negozjabbli. Barra minn hekk, il-kriterji tal-punti ma kellhom l-ebda impatt fuq l-offerta tal-Ford minħabba li l-pjan ta’ negozju tal-Ford qabeż faċilment ir-rekwiżiti stipulati fil-fajl tal-preżentazzjoni.

(40) It-tielet, il-prezz tax-xiri mħallas mill-Ford lill-AVAS jirrappreżenta l-valur tas-suq ta’ l-ishma koperti mill-proċedura tas-sejħa għall-offerti. Il-Ford iddikjarat li kellha l-ħsieb li tħallas prezz massimu ta’ xiri ta’ USD 100 miljun (jiġifieri EUR 71.4 miljun) għall-ishma kollha, li jkun jikkorrispondi għal prezz ta’ EUR 51.7 miljun għal 72.4 % (5). Ma kellhiex il-ħsieb li toffri prezz aktar għoli, anke fin-nuqqas tal-kriterji ta’ għoti. Inizjalment, il-Ford offriet prezz ta’ xiri ta’ EUR 55 miljun u, wara n-negozjati ma’ l-awtoritajiet Rumeni, waħda ta’ EUR 57 miljun. Barra minn hekk, il-Ford kienet l-uniku offerent, għalhek l-offerta tagħha tirrapreżenta l-valur tas-suq.

(41) Fl-aħħar nett, il-Ford targumenta li l-indennitajiet inklużi fl-SPA kienu prattika standard tan-negozju għall-akkwist ta’ kumpaniji u b’hekk kienu konformi mas-suq u ma waslux għal bejgħ bi prezz aktar baxx mill-offerta l-aktar għolja possibbli. Il-Ford tenfasizza l-fatt li dawn l-indennitajiet għandhom x’jaqsmu biss ma’ riskji barra mill-proċess ordinarju tan-negozju u mhuwiex possibbli li jiġu stmati minn investitur ġdid li jkun qed jieħu f’idejh kumpanija. Il-Ford ħadet fuqha id-dejn u l-obbligazzjonijiet kollha ta’ l-Automotive Craiova, inkluż id-DWAR, li kienu nħolqu fil-proċess ordinarju tan-negozju u li ġew kwantifikatu u żvelati fil-Kamra tad-Data. Madankollu, il-Ford ma kienitx lesta li tieħu fuqha r-riskji potenzjali li ma setgħetx tistma u tikkwantifika fuq il-bażi tad-diliġenza dovuta.

6. L-EVALWAZZJONI

6.1. L-eżistenza ta’ għajnuna statali fi ħdan it-tifsira ta’ l-Artikolu 87(1) tat-Trattat tal-KE

(42) L-Artikolu 87(1) tat-Trattat tal-KE jiddikjara li, ħlief fejn provdut mod ieħor fit-Trattat, kull għajnuna mogħtija minn Stat Membru jew permezz tar-riżorsi ta’ l-istat li tgħawweġ jew thedded li tgħawweġ il-kompetizzjoni billi tiffavorixxi ċerti impriżi jew il-produzzjoni ta’ ċerti prodotti hija, fil-każ li taffettwa l-kummerċ bejn l-Istati Membri, inkompatibbli mas-suq komuni.

6.1.1. Ir-riżorsi ta’ l-Istat u l-għoti ta’ vantaġġ

(43) Il-kundizzjonijiet li għandhom x’jaqsmu mal-kuntratt tal-privatizzazzjoni ġew mehmuża mill-aġenzja tal-privatizzazzjoni pubblika Rumena, l-AVAS. Billi hemżet dawn il-kundizzjonijiet, li setgħu jwasslu għal tnaqqis fil-prezz tal-bejgħ, kif muri hawn taħt, l-Istat Rumen aċċetta li ma jiksibx l-aktar prezz għoli possibbli. B’hekk, il-prezz aktar baxx għall-parteċipazzjoni ta’ 72,4 % jitħallas mid-dħul rinunzjat mill-Istat. Għalhekk, il-miżuri jinvolvu r-riżorsi ta’ l-Istat.

(44) Barra minn hekk, il-Kummissjoni tinnota l-fatt li l-azzjonijiet ta’ l-aġenzja tal-privatizzazzjoni pubblika, l-AVAS, huma attribbwibbli lill-Istat. Dan il-fatt mhuwiex ikkontestat mill-awtoritajiet Rumeni.

(45) Miżura partikolari ma tistax titqies li tkikostitwixxi l-għajnuna jekk ma tagħtix vantaġġ (6). Għaldaqstant, il-Kummissjoni trid tiddetermina jekk il-miżura ikkonċernata tagħtix vantaġġ.

(46) Impriża tibbenefika minn vantaġġ jekk tikseb xi ħaġa pożittiva mill-Istat li ma kienitx se tikseb taħt kundizzjonijiet tas-suq normali. Għal dan il-għan, l-ewwel irid jiġi evalwat jekk l-Istat aġixxiex bħala operatur f’ekonomija tas-suq jew bħala awtorità ta’ l-Istat li biegħ kumpanija taħt kundizzjonijiet li ma jikkorrispondux għal kundizzjonijiet normali tas-suq.

(47) Skond l-Artikolu 86(1) tat-Trattat tal-KE, kumpaniji pubbliċi huma soġġetti għal regoli dwar l-għajnuna mill-Istat. L-Artikolu 295 tat-Trattat tal-KE jistipula li r-regoli Komunitarji huma newtrali fir-rigward ta’ sjieda pubblika u privata.

(48) B’mod konformi mal-ġurisprudenza kostanti tal-Qrati Ewropej (7) u mar-regoli u l-prattika żviluppata mill-Kummissjoni dwar l-għajnuna mill-Istat fil-kuntest ta’ privatizzazzjonijiet (8), meta Stat Membru jew jakkwista jew ibigħ l-ishma f’kumpaniji, l-ebda vantaġġ ma jingħata jekk l-imġiba ta’ l-Istati Membri tkun l-istess bħal dik li jkollu investitur ekonomiku fis-suq.

(49) Għaldaqstant, meta sseħħ il-privatizzazzjoni permezz tal-bejgħ ta’ l-ishma fil-borża, jiġi preżunt b’mod ġenerali li hija skond il-kundizzjonijiet tas-suq u li ma tinvolvix għajnuna. Madankollu, meta titwettaq il-privatizzazzjoni permezz ta’ bejgħ kummerċjali, jista’ jiġi preżunt biss li l-ebda għajnuna ma hija involuta jekk jiġu sodisfatti l-kundizzjonijiet li ġejjin: l-ewwel nett, il-kumpanija tinbiegħ minn sejħa għall-offerti kompetittiva li hija miftuħa, trasparenti u non-diskriminatorja; it-tieni, ma hija marbuta l-ebda kundizzjoni li mhijiex użata b’mod kurrenti f’tranżazzjonijiet komparabbli bejn partijiet privati u li huma kapaċi li jnaqqsu potenzjalment il-prezz tal-bejgħ; it-tielet, il-kumpanija tinbiegħ lill-offerent li joffri l-iktar; u r-raba’, l-offerenti jridu jingħataw biżżejjed żmien u informazzjoni sabiex iwettqu valutazzjoni xierqa ta’ l-assi li qed issir offerta għalihom (9). F’każijiet oħra, il-bejgħ kummerċjali irid jiġi eżaminat għal xi għajnuna possibbli u jrid għalhekk jiġi notifikat.

(50) F’dawn il-każijiet, li wieħed jevalwa jekk tranżazzjoni li tikkonċerna l-assi ta’ l-Istat tinvolvix l-għajnuna ġeneralment tfisser li wieħed jiddetermina jekk operatur f’ekonomija tas-suq li jkun f’sitwazzjoni simili jkunx ġab ruħu bl-istess mod, jiġifieri jkunx biegħ il-kumpanija bl-istess prezz. Fl-applikazzjoni tal-prinċipju ta’ l-investitur ekonomiku tas-suq, kunsiderazzjonijiet li mhumiex ekonomiċi, bħal raġunijiet ta’ politika industrijali, kunsiderazzjonijiet ta’ impjieg jew għanijiet ta’ żvilupp reġjonali, li ma jkunux aċċettabbli għall-operatur f’ekonomija tas-suq, ma jistgħux jitqiesu bħala raġunijiet sabiex jiġi aċċettat prezz aktar baxx imma, għall-kuntrarju, jindikaw l-eżistenza ta’ l-għajnuna. Dan il-prinċipju ġie spjegat ripetutament mill-Kummissjoni (10) u ikkonfermat kostantament mill-Qorti (11).

(51) Għalhekk, jekk xi wieħed mir-rekwiżiti imsemmija hawn fuq ma jiġix sodisfatt, il-Kummissjoni tikkunsidra li l-privatizzazzjoni għandha tiġi evalwata sabiex jiġi determinat jekk tinvolvix l-għanjuna mill-istat u għalhekk trid tiġi notifikata (12). Għaldaqstant. il-konformità ma’ dawn ir-rekwiżiti tiżgura li l-Istat jikseb l-ogħla prezz, jiġifieri l-prezz tas-suq, għall-ishma tagħha u għalhekk l-ebda għajnuna mill-istat ma hija involuta.

(52) Bl-impożizzjoni ta’ ċerti kundizzjonijiet fuq ix-xerrej fil-privatizzazzjoni, l-Istat ibaxxi potenzjalment il-prezz tal-bejgħ u b’hekk jirrinunzja dħul addizzjonali. Barra minn hekk, xi kundizzjonijiet jistgħu jiskoraġġixxu lill-investituri potenzjalment interessati milli jissottomettu offerta fl-ewwel lok, għalhekk l-ambjent kompetittiv tas-sejħa għall-offerti jiġi mfixkel u anke l-offerta l-aktar għolja li eventwalment tiġi sottomessa mhux neċessarjament tirrappreżenta l-valur attwali tas-suq (13).

(53) Bl-impożizzjoni ta’ ċerti kundizzjonijiet sabiex b’hekk jiġi aċċettat li mhuwiex se jirċievi l-aħjar prezz għall-ishma jew l-assi li huma fil-pussess tiegħu, l-Istat ma jaġixxix bħala operatur f’ekonomija tas-suq, li normalment jipprova jikseb l-ogħla prezz possibbli. Minflok, l-Istat jagħżel li jbigħ l-impriża bi prez aktar baxx mill-valur tas-suq. Operatur f’ekonomija tas-suq ma jkollux interess ekonomiku f’li jagħmel kundizzjonijiet komparabbli (b’mod partikolari, iż-żamma tal-livell ta’ impjieg, il-kundizzjonijiet li huma ta’ benefiċċju għar-reġjun ġeografiku kkonċernat jew li jiżgura ċertu livell ta’ investiment) imma jbiegħ il-kumpanija lill-offerent li joffri l-iktar, li imbagħad ikun liberu li jiddetermina l-ġejjieni tal-kumpanija jew l-assi akkwistati (14).

(54) Dan ma jfissirx li l-kundizzjonijiet kollha ta’ privatizzazzjoni jirriżultaw awtomatikament fil-preżenza ta’ xi elementi ta’ l-għajnuna mill-istat. L-ewwel nett, il-kundizzjonijiet li huma normalment affaċċjati wkoll fit-tranżazzjonijiet bejn partijiet privati (ċerti forom standard ta’ indennità minħabba l-likwidità ta’ l-offerent jew il-konformità mal-leġiżlazzjoni domestika dwar ir-relazzjonijiet tax-xogħol) ma jikkostitwixxux problema. It-tieni, il-kundizzjonijiet li normalment ma jidhrux li huma preżenti fit-tranżazzjonijiet bejn persuni privati jirriżultaw biss fil-preżenza ta’ l-għajnuna mill-istat sal-punt li jagħmluha possibbli li jitnaqqas il-prezz tal-bejgħ u li jista’ jingħata vantaġġ. Il-fatt li dawn il-kundizzjonijiet ma jirriżultawx f’għajnuna jrid jiġi dimostrat f’kull każ ikkonċernat (15).

Il-kundizzjonijiet marbuta mal-privatizzazzjoni ta’ l-Automobile Craiova

(55) F’dan il-każ speċifiku, il-proċedura tas-sejħa għall-offerti organizzata mill-awtoritajiet Rumeni kienet immirata primarjament biex jiġi akkwistat il-livell ikkonċernat tal-produzzjoni u l-ammont ta’ l-impjiegi f’Craiova. L-awtoritajiet Rumeni ma pproduċewx xi xhieda li turi li dawn il-kundizzjonijiet ġew imposti għar-raġunijiet li kienu jitqiesu minn operatur f’ekonomija tas-suq.

(56) Fil-privatizzazzjoni ta’ l-Automobile Craiova, l-aġenzija tal-privatizzazzjoni stabbilixxiet erba’ kundizzjonijiet fil-forma ta’ kriterji ta’ għoti sabiex jintgħażel l-offerent li rnexxielu jirbaħ is-sejħa għall-offerti: il-prezz offrut irrappreżenta 35 % tal-punti totali, l-investimenti totali rrappreżentaw 25 %, il-ksib ta’ livell ta’ integrazzjoni tal-produzzjoni ta’ 60 % fir-raba’ sena 20 %, u l-impenn għal livell tal-produzzjoni ta’ 200 000 karozza fir-raba sena 20 %. Jekk dawn l-aħħar żewġ rekwiżiti ma jiġux sodisfatti mill-investitur potenzjali, l-offerta tingħata 0 punti fuq dawk il-kriterji partikolari. B’hekk, kien prattikament impossibbli li investitur potenzjali li qed jagħmel użu industrijali differenti mill-fabbrika tal-karozzi jirbaħ biss minħabba fi prezz tal-bejgħ aktar għoli, mingħajr ma jinkisbu l-livelli tal-produzzjoni u ta’ l-integrazzjoni meħtieġa (fil-waqt li jiġi preżunt li l-livell ta’ l-investiment kien l-istess).

(57) Jekk wieħed jassumi li investitur kompetittiv seta’ ppropona livell simili ta’ investimenti imma ma kienx ikun jista’ jissodisfa l-kriterju tal-livell tal-produzzjoni, dan l-offerent kompetittiv kien ikollu (sabiex jirbaħ l-offerta) jipproponi prezz ekwivalenti għal 230 % tal-prezz propost mill-Ford (16). F’termini konkreti, sabiex, investitur potenzjali joffri aktar mill-offerta tal-Ford ta’ EUR 57 miljun, ikollu jipproponi prezz tal-bejgħ ta’ aktar minn EUR 133 miljun (jiġifieri EUR 76 miljun aktar) sabiex jikkumpensa għall-fatt li ma ġietx sodisfatta l-kundizzjoni relatata mal-livell tal-produzzjoni. Dawn il-fatturi kellhom jitqiesu kemm mill-Ford kif ukoll mill-kompetituri potenzjali tagħha u b’hekk influwenzaw id-deċiżjoni tagħhom li jissottomettu offerta u l-prezz offrut.

(58) Il-Kummissjoni tinnota li, għalkemm it-tħabbira formali tal-privatizzazzjoni ta’ l-Automobile Craiova ma inkludietx kwalunkwe referenza għall-kundizzjonijiet, il-kundizzjonijiet preċiżi li kienu stabbiliti biss fil-Memorandum ta’ Informazzjoni sussegwenti, l-għan ġenerali ta’ l-awtoritajiet Rumeni fir-rigward taż-żamma ta’ ċertu livell ta’ impjieg u ċertu livell ta’ produzzjoni tal-karozzi fuq is-sit kien magħruf pubblikament. Għall-Kummissjoni, hemm indikazzjonijiet li ċerti investituri potenzjali li setgħu kkunsidraw strateġija industrijali differenti kienu ġew skuraġġiti milli juru interess konkret fil-kumpanija f’dan l-istadju inizjali.

(59) Hawnhekk għandu jiġi enfasizzat li l-produzzjoni ta’ 200 000 karozza kull sena tirrappreżenta l-irduppjar tal-kapaċità attwali, li, b’mod partikolari fil-mument preżenti, mhijiex, b’mod sinifikanti, utilizzata biżżejjed. Il-livell tal-produzzjoni li jeħtieġ li jinkiseb huwa speċifikat fid-detall u għalhekk iwassal ċertament għal żieda sostanzjali fil-preżenza fis-suq. Il-Kummissjoni tikkunsidra li din is-sitwazzjoni hija komparabbli ma’ dik li fiha l-kondotta ekonomika ta’ kumpanija hija influwenzata mill-miżuri ta’ l-istat li jnaqqsu l-ispejjeż ta’ l-istat li normalment ikollhom kumpaniji jew sussidjarji diretti.

(60) Fir-rigward tad-distinzjoni mfassla mill-awtoritajiet Rumeni bejn il-kundizzjonijiet u l-mudell ta’ l-għoti tal-punti, il-Kummissjoni ma tirrikonoxxix ir-relevanza ta’ l-argument. L-għoti tal-punti tal-livelli tal-produzzjoni u ta’ l-integrazzjoni jammonta de facto għall-kundizzjonijiet attwali marbuta mal-privatizzazzjoni, li, fil-fehma tal-Kummissjoni, naqqsu l-prezz tal-bejgħ. Ma tistax taċċetta l-argument li l-prezz tal-bejgħ li inkiseb jirrifletti l-valur tas-suq tal-kumpanija. Anke f’dan il-każ, hemm indikazzjonijiet għall-Kummissjoni li investituri potenzjali bi strateġija tal-produzzjoni jew attività industrijali differenti li ma pprevedewx il-produzzjoni ta’ 200 000 karozza kull sena u l-kisba ta’ livell ta’ integrazzjoni ta’ 60 % setgħu ġew skuraġġiti milli bidu milli jissottomettu offerta u li l-pożizzjoni kompetittiva tagħhom fis-sejħa għall-offerti kienet mingħajr dubju imxekkla b’mod sinifikanti. Dawn jidhru li huma ċ-ċirkostanzi li fihom l-awtoritajiet Rumeni għażlu l-metodu ta’ l-għoti tal-punti deskritt hawn fuq. Fil-fatt, offerent bi strateġija industrijali differenti iddeċieda fl-aħħar li ma jissottomettix offerta wara li pparteċipa fil-proċedura tas-sejħa għall-offerti.

(61) Fir-rigward tan-negozjabbiltà tal-kundizzjonijiet marbuta, il-Kummissjoni ma tistax taċċetta l-argument tar-Rumanija li l-negozjabbiltà tal-kundizzjonijiet kienet magħrufa lill-investituri potenzjali kollha u setgħet tiġi konkluża mid-dokumenti tas-sejħa għall-offerti. Huwa veru li l-AVAS, bi tweġiba għall-mistoqsijiet tal-Ford, ikkonfermat li l-abbozz ta’ l-SPA kien biss indikattiv u serva bħala bażi għal aktar negozjati. Madankollu, din id-dikjarazzjoni tirreferi biss għall-dawk in-negozjati kuntrattwali li huma inerenti fil-bejgħ ta’ l-ishma permezz ta’ negozjati bbażati fuq offerti finali, imtejba u irrevokabbli u ġeneralment ma tipprovdix konferma li aktar negozjati fuq it-termini mandatorji stipulati fit-tħabbira pubblika u, b’mod partikolari, l-elementi tat-tabella tal-punti kienu fil-fatt possibbli. Ir-Rumanija ma pprovdietx evidenza li turi li l-kriterji tat-tabella tal-punti setgħu ġew ikkunsidrati bħala negozjabbli. Fil-fatt, li kieku l-kriterji ta’ l-għoti tal-punti kienu negozjabbli, il-mudell ta’ l-għoti tal-punti kien jitlef kwalunkwe relevanza prattika.

(62) Il-Kummissjoni ma taqbilx ma’ l-argument imressaq mir-Rumanija skond liema l-AVAS ikkonfermat li kien possibbli li tinbidel il-pożizzjoni tagħha matul in-negozjati. Din it-tweġiba tirreferi esklussivament għall-mistoqsija tal-Ford dwar il-ħtieġa ppjanata għax-xerrej li jirrinunzja d-dritt li jitlob il-protezzjoni u r-rimborż mill-Istat fil-każ li l-assi ta’ l-Automobile Craiova jintalbu b’suċċess minn partijiet terzi. Il-Kummissjoni hija ta’ l-opinjoni li ma jistax jiġi konkluż minn din id-dikjarazzjoni li l-kundizzjonijiet ikunu negozjabbli b’mod ġenerali.

(63) Il-Kummissjoni ma tistax taċċetta l-kalkoli mressqa mir-Rumanija, li jippruvaw juru li l-prezz imħallas mill-Ford jirrappreżenta l-valur tas-suq ta’ l-Automobile Craiova. L-ewwel nett, il-prezz tal-bejgħ imħallas mill-Ford għal 72 % ta’ l-Automobile Craiova, inklużi DWAR u Mecatim, ma jistax jiġi mqabbel mal-prezz li d-DWAR ħallset fl-2006 għal 51 % ta’ l-ishma tagħha. Barra minn hekk, il-kuntest ekonomiku ġenerali fil-mumenti tal-bejgħ imsemmi l-aħħar irid jitqies: meta d-Daewoo Motors falluti ftehmu li jbiegħu 51 % fl-2006, DWAR ġiet ikkonfrontata b’obbligazzjonijiet sinifikanti (it-talba doganali pendenti, dejn lejn sussidjari oħra tad-Daewoo, eċċ.).

(64) It-tieni, il-paragun bejn il-prezz tal-bejgħ u l-valur tal-borża ta’ l-ishma fl-Automobile Craiova, li kien ta’ madwar EUR 50 miljun, ma jistax jiġi aċċettat. Ma jikkunsidrax il-fatt li, għall-akkwist ta’ l-ishma ta’ maġġoranza, il-valur ta’ l-ishma huwa ogħla, b’mod sinifikanti, mis-somma tal-prezz għall-ishma individwali. Flimkien ma’ dan, ladarba proporzjon żgħir ħafna biss huwa fil-fatt disponibbli fis-suq, il-prezz tal-borża jista’ ma jirriflettix il-valur reali tal-kumpanija.

(65) Bl-istess mod, il-Kummissjoni trid tikkonkludi li l-kundizzjonijiet marbuta mal-privatizzazzjoni ta’ l-Automobile Craiova naqqsu l-prezz tal-bejgħ u skuraġġew lill-offerenti potenzjali l-oħra milli jissottomettu offerta. Bħala riżultat dirett, l-Istat irrinunzja għad-dħul mill-privatizzazzjoni.

(66) Fid-dawl ta’ dawn il-kunsiderazzjonijiet, il-Kummissjoni tikkonkludi li, f’dan il-każ, ġie mogħti vantaġġ ekonomiku permezz ta’ riżorsi ta’ l-istat fuq l-attivitajiet ekonomiċi li qed jiġu privatizzati.

Offerta miftuħa, trasparenti u non-diskriminatorja

(67) Fil-bidu tal-proċedura skond l-Artikolu 88(2) tat-Trattat, il-Kummissjoni kellha dubju jekk l-offerta kinitx trasparenti u non-diskriminatorja u, b’mod partikolari, jekk il-partijiet potenzjalment interessati kollha kellhomx aċċess indaqs għall-informazzjoni dwar il-kumpanijia li kienet se tiġi privatizzata, l-kriterji ta’ għoti u l-possibblità li jiġu nnegozjati ċerti termini kuntrattwali ma’ l-aġenzija ta’ privatizzazzjoni. Skond l-informazzjoni disponibbli f’dak il-mument, l-awtoritajiet Rumeni kellhom diskussjonijiet preliminari ma’ ċerti produtturi tal-karozzi qabel ma ġiet ippubblikata t-tħabbira uffiċjali tal-privatizzazzjoni.

(68) Ir-Rumanija targumenta li l-investituri potenzjali kollha kellhom aċċess indaqs għall-informazzjoni, u l-ebda wieħed minnhom ma ingħata preferenza. Il-kuntratti preliminari li l-gvern kellu mal-partijiet potenzjalment interessati m’affettwawx l-istrateġija u l-proċedura tal-privatizzazzjoni.

(69) Fuq il-bażi ta’ l-informazzjoni fornuta minnhom, il-Kummissjoni tinnota li l-awtoritajiet Rumenti wettqu diskussjonijiet preliminari informali ma’ diversi investituri potenzjali li indirizzaw aspetti simili dwar il-kumpanija li se tiġi privatizzata: il-pussess sħiħ ta’ l-assi industrijali, id-dejn u l-obbligazzjonijiet tal-kumpanija, u proċess ta’ malajr ta’ privatizzazzjoni. Huwa preżunt li l-Istat bħala l-bejjiegħ jimpenja ruħu f’dawk id-diskussjonijiet bil-għan li jikseb l-informazzjoni preliminari bħad-domanda fis-suq, il-prezz minimu tal-bejgħ, eċċ. Sakemm dawn id-diskussjonijiet jitwettqu bl-għan jew ir-riżultat li jiġu stabbiliti kundizzjonijiet li jintrabtu mas-sejħa għall-offerti, il-Kummissjoni taqbel li jista’ jiġi kkunsidrat bħala normali li l-gvern jimpenja ruħu f’konsultazzjonijiet u diskussjonijiet preliminari ma’ investituri potenzjali qabel ma jippubblika tħabbira ta’ privatizzazzjoni.

(70) Wara l-pubblikazzjoni tat-tħabbira tal-privatizzazzjoni, żewġ offerenti potenzjali biss, il-Ford u l-GM, xtraw il-fajl tal-preżentazzjoni, li ppermettilhom li jiksbu aċċess għall-Kamra tad-Data u li eventwalment jissottomettu offerta finali u vinkolanti. Huwa veru li, wara l-pubblikazzjoni tat-tħabbira tal-privatizzazzjoni, il-korrispondenza kollha bejn l-AVAS, min-naħa l-waħda, u l-Ford u l-GM min-naħa l-oħra, kienet disponibbli lilhom fil-Kamra tad-Data. Għalhekk, il-Kummissjoni tikkonkludi li, f’dak l-istadju partikolari tal-privatizzazzjoni, iż-żewġ investituri potenzjali kellhom aċċess indaqs għall-informazzjoni.

(71) Jiġi konkluż, fuq il-bażi ta’ l-informazzjoni provduta mir-Rumanija, li d-dubji tal-Kummissjoni fir-rigward tan-natura miftuħa, trasparenti u non-diskriminatorja tas-sejħa għall-offerti għall-privatizzazzjoni ta’ l-Automobile Craiova ittaffew.

Ir-rinunzja tad-dejn

(72) Fil-bidu tal-prodċedura skond l-Artikolu 88(2) tat-Trattat tal-KE, il-Kummissjoni esprimiet id-dubju li l-AVAS tista’ tirrinunzja fil-kuntest tal-privatizzazzjoni ċertu dejn tal-kumpanija (b’mod partikolari t-talba doganali li tammonta għal EUR 800 miljun) u li toffri garanzija li tikkonċerna l-ħlas tad-dejn lill-ex sussidjarji tad-Daewoo.

(73) Fir-rigward tat-talba doganali, ir-Rumanija pprovdiet informazzjoni konklussiva li turi li t-talba doganali kienet ġiet iddikjarata bħala infondata minn qorti nazzjonali: it-talba oriġinat mill-interpretazzjoni u l-applikazzjoni ħażina tal-leġiżlazzjoni nazzjonali. B’hekk, it-talba doganali ġiet annullata. Skond il-ġurisprudenza tal-Qorti tal-Ġustizzja, il-qrati nazzjonali jridu jagħtu effett sħiħ lid-dispożizzjonijiet tal-liġi Komunitarja dwar l-għajuna mill-istat. Barra minn hekk, il-qrati nazzjonali jistgħu jirrifjutaw, jekk ikun meħtieġ, li japplikaw kwalunkwe dispożizzjoni tal-liġi nazzjonali li tmur kontra d-dispożizzjonijiet tal-liġi Komunitarja (17). Il-Kummissjoni evalwat ir-raġunijiet għall-annullament tat-talba doganali permezz tas-sentenza tal-qorti u kkonkludiet li ma wasslitx għall-għoti ta’ għajnuna ġdida.

(74) Fir-rigward ta’ l-obbligazzjonijiet attwali li joħorġu mill-proċess normali tan-negozju, ir-Rumanija argumentat li dawn ma kienux se jittieħdu f’idejn l-AVAS imma kienu se jitħallsu minn DWAR.

(75) Fir-rigward tal-garanzija offruta mill-AVAS kontra obbligazzjonijiet kontinġenti, l-awtoritajiet Rumeni spjegaw li l-garanzija ta’ l-istat tapplika biss għal talbiet mhux magħrufa relatati ma’ l-attività ta’ DWAR fil-passat, li l-ebda investitur ġdid ma seta’ evalwa u kkwantifika bid-diliġenza dovuta. Barra minn hekk, ir-Rumanija tiddikjara li, li wieħed jieħu f’idejh dawn l-obbligazzjonijiet hija prattika normali tan-negozju skond in-negozjati kuntrattwali normali.

(76) Jiġi konkluż liI d-dubji tal-Kummissjoni fir-rigward tar-rinunzja potenzjali tad-dejn espressi fid-deċiżjoni għall-bidu tal-proċedura ittaffew.

Il-fażi tan-negozjati

(77) Fil-bidu tal-proċedura skond l-Artikolu 88(2) tat-Trattat tal-KE, il-Kummissjoni kellha d-dubju jekk, matul il-fażi tan-negozjati, l-AVAS kinitx bidlet it-termini tas-sejħa għall-offerti sal-punt li ġie ppreferut il-pjan tan-negozju tal-Ford. Ir-Rumanija turi li t-tibdil f’termini kuntrattwali oħra li seħħu matul il-fażi tan-negozjati huma prattika attwali tan-negozju u huma permessi taħt l-istrateġija tal-prvatizzazzjoni magħżula għal din il-kumpanija (jiġifieri n-negozjati bbażati fuq offerti finali, imtejba u irrevokabbli). Ir-Rumanija enfasizzat ukoll li l-offerta tal-Ford ipprevediet l-akkwist ta’ l-unità tal-produzzjoni (attwalment id-DWAR); fl-iskambju, il-Ford offriet pakett li jinkludi l-prezz tal-bejgħ ta’ EUR 57 miljun flimkien ma’ l-assi mhux essenzjali li se jibqgħu fil-pussess ta’ l-istat.

(78) Matul il-fażi tan-negozjati, l-AVAS u l-Ford ftehmu dwar proċess ta’ ristrutturar korporattiv li kien stabbilit ukoll fl-SPA. Skond dan ir-ristrutturar korporattiv, l-Automobile Craiova u l-Mecatim se jamalgamaw mad-DWAR. L-assi essenzjali (jiġifieri l-assi industrijali) tat-tliet kumpaniji se jibqgħu fil-pussess tad-DWAR. Il-bqija ta’ l-assi mhux essenzjali (b’mod partikolari l-propjetà immobbli) se jiġu ttrasferiti f’kumpanija ġdida (Newco). Il-flus kontanti żejda netti disponibbli lid-DWAR se jiġu ttrasferiti wkoll lin-Newco). Barra minn hekk, l-AVAS intrabtet li tagħmel mill-aħjar sabiex takkwista l-bqija ta’ l-ishma tad-DWAR il-ġdida (jiġifieri l-assi essenzjali) mill-azzjonisti minoritarji u tbigħhom lill-Ford.

(79) L-argumenti mressqa mir-Rumanija taffew d-dubji tal-Kummissjoni dwar il-fażi tan-negozjati.

6.1.2. Is-selettività

(80) Il-miżura hija selettiva billi tippreferi biss lill-Automobile Craiova, inkluż il-produttur tal-karozzi DWAR.

6.1.3. It-tgħawwiġ tal-kompetizzjoni u l-effett fuq il-kummerċ bejn l-Istati Membri

(81) L-Automobile Craiova hija produttura tal-karozzi u tal-partijiet ta’ rikambju u d-DWAR hija produttura tal-karozzi, prodotti li huma nnegozjati b’mod wiesgħa tul l-Unjoni Ewropea. B’hekk, il-miżura thedded li tgħawweġ il-kompetizzjoni u taffettwa l-kummerċ bejn l-Istati Membri.

6.1.4. Konklużjoni

(82) Fid-dawl tal-kunsiderazzjonijiet stipulati hawn fuq, il-Kummissjoni tikkonkludi li l-kundizzjonijiet marbuta involvew l-għajnuna mill-istat minħabba li wasslu għal tnaqqis fil-prezz tal-bejgħ għall-parteċipazzjoni ta’ 72,4 % fl-Automobile Craiova u taw vantaġġ lill-entità ekonomika privatizzata. Id-deċiżjoni preżenti tapplika biss għal dan il-bejgħ tal-parteċipazzjoni ta’ 72,4 % mill-AVAS lill-Ford. Ma tippreġudikax kwalunkwe evalwazzjoni fil-ġejjieni ta’ bejgħ potenzjali tas-27,6 % ta’ l-ishma li jibqgħu.

(83) Il-Kummissjoni tinnota li l-attività ekonomika tibbenefika mill-vantaġġ mogħti u mill-għajnuna mill-istat.

6.2. Il-kwantifikazzjoni ta’ l-għajnuna

(84) L-ammont ta’ l-għajnuna li tingħata mill-istat huwa daqs id-differenza bejn il-valur tas-suq tal-kumpanija (jiġifieri l-ogħla prezz possibbli l-AVAS tkun kisbet għall-parteċipazzjoni ta’ 72,4 % fl-Automobile Craiova li kieku ma kienet marbuta l-ebda kundizzjoni) u l-prezz li fil-fatt tħallas. Din id-differenza tħallset mill-Istat.

(85) B’mod naturali, huwa diffiċli li wieħed jistma liema prezz kien jinkiseb f’sejħa għall-offerti miftuħa, trasparenti, non-diskriminatorja u bla kundizzjonijiet. L-aħjar soluzzjoni possibbli tkun li jiġi annullat ir-riżultat tas-sejħa għall-offerti u tiġi riorganizzata il-privatizzazzjoni, mingħajr ma jintrabtu kundizzjonijiet, biex b’hekk jiġi żgurat li ma tingħata l-ebda għajnuna mill-istat. Din is-soluzzjoni kienet proposta mill-awtoritajiet Rumeni imma ma ġietx aċċettata.

(86) Sabiex jiġi stmat l-element ta’ l-għajnuna mogħtija lill-attività ekonomika privatizzata li tirriżulta mill-privatizzazzjoni, irid jiġi stmat il-valur tas-suq tal-kumpanija. Wara diskussjonijiet ma’ l-awtoritajiet Rumeni u l-Ford, u fid-dawl taċ-ċirkostanzi partikolari tal-każ, il-Kummissjoni tikkunsidra li f’dan il-każ ikun xieraq li l-analiżi tal-valur tas-suq tiġi bbażata fuq il-valur nett ta’ l-assi tal-kumpanija li nbiegħet.

(87) Meta wieħed iħares lejn il-valur tal-kontabilità tal-kumpanija fil-mument tas-sejħa għall-offerti, skond il-karta tal-bilanċ tal-31 ta’ Marzu 2007 (jiġifieri l-aħħar data disponibbli għall-offerenti potenzjali għad-determinazzjoni ta’ l-offerti tagħhom), il-valur totali ta’ l-assi tal-kumpanija bid-dejn totali mnaqqas ammonta għal EUR -465 miljun. Dan il-valur ma jinkludix il-propjetà immobbli, li fl-aħħar mill-aħħar ma nxtratx mill-Ford. Barra minn hekk, kif spjegat hawn fuq, fl-SPA ż-żewġ partijiet iddeċidew li l-bejgħ jiġi segwit minn proċess ta’ ristrutturar korporattiv. L-ewwel nett, il-Ford ma kienitx takkwista assi mhux essenzjali ta’ valur, li kellhom jitfsasslu u jibqgħu ma’ l-AVAS. It-tieni, l-AVAS iżżomm ukoll il-flus kontanti netti ta’ RON 310 miljun (madwar EUR 92 miljun), flimkien ma’ l-obbligazzjonijiet korrispondenti tal-kumpanija (ġie stmat li l-flus kontanti jkunu biżżejjed sabiex jitħallsu l-obbligazzjonijiet). Fl-aħħar nett, il-karta tal-bilanċ ta’ Marzu 2007 inkludiet il-proviżjonijiet għall-ħlas lura potenzjali tat-talba doganali (deskritt f’punti (25) u (73)), li naqqsu b’mod sinifikanti l-valur nett ta’ l-assi tal-kumpanija; wara s-sentenza tal-qorti din it-talba sfaxxat fix-xejn u l-proviżjoni setgħet tiġi rilaxxata.

(88) Flimkien ma’ dawn l-elementi, l-awtoritajiet Rumeni ssottomettew argumenti favur ċerti aġġustamenti fil-valuri fil-karta tal-bilanċ sabiex jiġi rifless b’mod adegwat il-valur attwali ta’ l-assi. B’mod partikolari, il-valur ta’ l-art u l-bini, il-makkinarju u t-tagħmir, affarijiet tanġibbli u inventarji oħra ġie aġġustat bl-istess mod sabiex jiġi rifless il-valur fis-suq atttwali tagħhom.

(89) Jekk jitqiesu dawn il-fatturi kollha, jiġifieri jitnaqqsu l-flus kontanti netti, jekk ma jitqiesux l-obbligazzjonijiet u d-dispożizzjonijiet għat-talba doganali u jekk fl-aħħar nett, jiġu applikati l-aġġustamenti msemmija hawn fuq, il-valur ta’ l-assi nett ta’ 100 % tad-DWAR li jirriżulta jammonta għal EUR 115 923 000, li jfisser li l-valur nett ta’ l-assi ta’ 72,4 % tad-DWAR jammonta għal EUR 83 928 000.

(90) Id-differenza bejn il-valur nett ta’ l-assi kif determinat u l-prezz li fil-fatt tħallas mill-Ford (EUR 57 miljun) jammonta għal EUR 26 928 000. Jiġi konkluż li l-għajnuna mill-istat tammonta għal EUR 26 928 000 miljun.

6.3. Il-klassifikazzjoni tal-miżura ta’ l-istat bħala għajnuna illegali

(91) Skond l-Artikolu 1(f) tar-Regolament tal-Kunsill (KE) Nru 659/1999 “għajnuna illegali” tfisser għajnuna ġdida li tiddaħħal fis-seħħ bi ksur ta’ l-Artikolu 88(3) tat-Trattat tal-KE.

(92) L-awtoritajiet Rumeni ma nnotifikawx il-miżura qabel l-implimentazzjoni tagħha u daħħluha fis-seħħ f’kontravenzjoni ta’ l-Artikolu 88(3). Għaldaqstant, il-miżura tikkostitwixxi għajnuna illegali.

6.4. Il-kompatibbiltà ta’ l-għajnuna illegali

(93) Ladarba ġie stabbilit li l-miżura ta’ l-istat tikkostitwixxi għajnuna fit-tifsira ta’ l-Artikolu 87(1) tat-Trattat tal-KE, huwa meħtieġ li jiġi kkunsidrat jekk il-miżura tistax tkun kompatibbli mas-suq komuni.

(94) L-eżenzjonijiet fl-Artikolu 87(2) tat-Trattat tal-KE ma japplikawx f’dan il-każ minħabba li l-miżura ta’ l-għajnuna la għandha karattru soċjali u lanqas ma ngħatat lil konsumaturi individwali. Barra minn hekk, il-miżura ma tagħmilx tajjeb għad-dannu kkawżat minn diżastri naturali jew ġrajjiet eċċezzjonali u ma tingħatax lill-ekonomija ta’ ċerti żoni tar-Repubblika Federali tal-Ġermanja li jiġu affettwati bid-diviżjoni tagħha.

(95) Lanqas ma japplikaw l-eżenzjonijiet provduti fl-Artikolu 87(3)(b) u (d) tat-Trattat tal-KE. Jirreferu għal għajnuna li tippromwovi l-eżekuzzjoni ta’ proġett importanti ta’ interess komuni Ewropew jew li hija ta’ rimedju għal disturb serju fl-ekonomija ta’ Stat Membru u li tgħin biex tippromwovi l-kultura u l-konservazzjoni tal-wirt.

(96) Għalhekk jibqgħu biss l-eżenzjonijiet provduti fl-Artikolu 87(3)(a) u (c) tat-Trattat tal-KE u fil-linji gwida rilevanti Komunitarji.

Il-linji gwida ta’ salvataġġ u ristrutturar

(97) Il-Kummissjoni m’għandhiex f’idejha informazzjoni li turi li l-għajnuna tista’ titqies kompatibbli mat-Trattat tal-KE fuq il-bażi tal-linji gwida Komunitarji dwar l-għajuna mill-istat għas-salvataġġ u r-ristrutturar ta’ ditti li jinsabu f’diffikultà (18).

(98) Skond dawn il-linji gwida, il-kumpanija li qed tirċievi din l-għajnuna għal ristrutturar trid tkun f’diffikultà, jiġifieri ma tkunx f’sitwazzjoni, kemm permezz tar-riżorsi tagħha jew permezz ta’ fondi li tista’ takkwista mingħand sidha/azzjonisti jew kredituri tagħha, li tista’ tassorbi telf li, mingħajr għajnuna esterna mill-awtoritajiet pubbliċi, kważi ċertament se jwassalha biex tfalli malajr. Huwa veru li d-DWAR għamlet telf ta’ EUR 350 miljun fl-2006 u kellu dejn ta’ EUR 88 miljun; madankollu, il-kumpanija kellha assi bil-valur ta’ EUR 419 miljun (prinċipalment propjetà immobbli). Barra minn hekk, wara l-privatizzazzjoni u l-bejgħ lill-Ford, id-DWAR issir parti minn grupp akbar tan-negozju fit-tifsira tal-linji gwida li probabbli jkun jista’ jappoġġjaha finanzjarjament sabiex tegħleb id-diffikultajiet tagħha. Fl-aħħar nett, skond il-linji gwida, id-DWAR ma titqiesx bħala kumpanija f’diffikultà.

(99) Flimkien ma’ dan, l-għoti ta’ għajnuna għal ristrutturar tiddependi fuq l-eżistenza ta’ pjan ta’ ristrutturar sod li t-tul ta’ żmien tiegħu jrid ikun qasir kemm jista’ jkun u li jreġġa’ lura l-vijabbiltà fuq terminu twil fi żmien raġunevoli skedat u fuq il-bażi ta’ preżunzjonijiet realistiċi rigward il-kundizzjonijiet ta’ operat fil-ġejjieni. Ir-Rumanija ma pprovdietx dan il-pjan ta’ ristrutturar.

(100) Barra minn hekk, għandu jiġi evitat tgħawwiġ mhux xieraq tal-kompetizzjoni. Dan normalment jieħu l-forma ta’ limitazzjoni fuq il-preżenza li l-kumpanija tista’ tgawdi fis-suq jew is-swieq tagħha wara t-tmiem tal-perjodu ta’ ristrutturar (jiġifieri miżuri ta’ kumpens). Fir-rigward ta’ l-Automobile Craiova, il-kundizzjonijiet marbuta mal-privatizzazzjoni jiżguraw żieda sinifikanti fil-kapaċità u, b’hekk żieda fil-preżenza fis-suq rilevanti.

(101) Minkejja d-dubji mqajma mill-Kummissjoni fil-bidu tal-proċedura formali ta’ l-investigazzjoni, ir-Rumanija ma stabbilixxietx li kienu ġew sodisfatti dawn il-kundizzjonijiet. Il-Kummissjoni għalhekk tikkonkludi li l-kundizzjonijiet stabbiliti fil-linji gwida ma ġewx sodisfatti.

Il-linji gwida għall-għajnuna reġjonali

(102) Il-Kummissjoni tinnota li l-Automobile Craiova tinsab f’żona megħjuna skond l-Artikolu 87(3)(a) tat-Trattat tal-KE li hija eliġibbli għal għajnuna reġjonali. Madankollu, ir-Rumanija ma pprovdietx informazzjoni li turi li l-kundizzjonijiet għall-għoti ta’ għajnuna reġjonali kif stabbilit fil-linji gwida għall-għajnuna reġjonali nazzjonali ġew sodisfatti.

(103) Il-Kummissjoni tinnota li l-kundizzjonijiet marbuta mal-ftehim tal-privatizzazzjoni fil-fatt kienu jirrelataw ma’ l-investimenti ppjanati u ż-żamma ta’ l-impjieg, li setgħu jiġu mqabbla ma’ l-għanijiet ta’ l-għajnuna reġjonali. Madankollu, huwa indikat li l-prezz imnaqqas miksub mill-Ford ma kienx jiddependi fuq konformità mar-regoli stipulati fil-linji gwida għall-għajnuna reġjonali nazzjonali, bħaż-żamma tal-proġett fir-reġjun għal ċertu perjodu ta’ żmien, il-verifika ta’ spejjeż eliġibbli jew ir-regoli dwar il-kumulu ta’ għajnuna, trasparenza u monitoraġġ.

(104) Flimkien ma’ dan, il-Kummissjoni tinnota li r-Rumanija nnotifikat l-għajnuna reġjonali separatament (19). Din l-għajnuna se tiġi stmata f’deċiżjoni ġdida fuq il-merti tagħha stess.

Linji gwida u oqfsa oħra

(105) Barra minn hekk, il-Kummissjoni tinnota li l-għajnuna mhijiex kompatibbli skond linji gwida jew oqfsa Komunitarji oħra. F’kull każ, l-awtoritajiet ma rreferew għall-ebda waħda minn dawn id-dispożizzjonijiet.

Konklużjoni

(106) Fid-dawl tal-kunsiderazzjonijiet stipulati hawn fuq, il-Kummissjoni tikkonkludi li l-għajnuna mhijiex kompatibbli mas-suq komuni.

7. L-IRKUPRU

(107) Skond l-Artikolu 14(1) tar-Regolament tal-Kunsill (KE) Nru 659/1999, fejn jittieħdu deċiżjonijiet negattivi f’każijiet ta’ għajnuna illegali, il-Kummissjoni għandha tiddeċiedi li l-Istat Membru kkonċernat għandu jieħu l-miżuri kollha meħtieġa sabiex jirkupra l-għajnuna mill-benefiċjarju.

(108) Għajnuna inkompatibbli biss tista’ tiġi rkuprata. Il-Kummissjoni stabbiliet li għajnuna li tammonta għal EUR 26 928 000 ingħatat b’mod illegali. Din l-għajnuna ma hija kompatibbli taħt l-ebda waħda mid-dispożizzjonijiet ta’ l-għajnuna mill-istat ta’ UE u għalhekk trid tiġi rkuprata.

(109) Il-Kummissjoni tikkonkludi li l-benefiċjarju ta’ l-għajnuna mill-istat huwa l-entità ekonomika li ġiet privatizzata, jiġifieri l-assi essenzjali industrijali miżmuma mill-Automobile Craiova u d-Dwar jew kwalunkwe entità suusegwenti. Tinnota li, skond id-dispożizzjonijiet ta’ l-SPA, wara l-proċess ta’ ristrutturar korporattiv, din l-entità ekonomika se tkun is-sid ta’ l-assi industrijali essenzjali biss, li jkunu bbenefikaw mill-kundizzjonijiet marbuta mal-privatizzazzjoni u mhux ta’ l-assi mhux essenzjali.

(110) Fid-dawl ta’ klawsoli speċifiċi ta’ sospensjoni fl-SPA kif ukoll l-inġunzjoni ta’ sospensjoni maħruġa mill-Kummissjoni, l-SPA bejn l-AVAS u l-Ford għadha ma daħlitx fis-seħħ. Għaldaqstant, il-Kummissjoni tikkonkludi li l-għajnuna għadha ma tqegħditx għad-dispożizzjoni tal-benefiċjarju u għalhekk l-ebda imgħax ta’ rkupru ma jeħtieġ li jitħallas.

(111) Il-Kummissjoni tinnota li l-flus kontanti żejda netti ta’ l-Automobile Craiova u d-DWAR (kif ukoll l-assi l-oħra mhux essenzjali) mhumiex parti mit-tranżazzjoni bejn l-AVAS u l-Ford u għalhekk ma waqgħux f’idejn din ta’ l-aħħar. B’hekk, fil-kalkolu tal-valur nett ta’ l-assi tal-kumpanija għall-kwantifikazzjoni ta’ l-għajnuna, il-Kummissjoni ma qiesitx dawn il-flus kontanti żejda netti. Fl-aħħar nett, skond id-deċiżjoni preżenti, l-għajnuna mhijiex se titħallas minn dawn il-flus kontanti żejda netti. Il-Kummissjoni għalhekk titlob li tibqa’ infurmata dwar l-istrutturar korporattiv u b’mod partikolari li tingħata evidenza fuq il-livell tal-flus kontanti żejda netti fid-data ta’ l-SPA u fid-data tal-ħlas lura, kif ukoll informazzjoni dwar kwalunkwe differenza bejn dawk iż-żewġ dati,

ADOTTAT DIN ID-DEĊIŻJONI:

Artikolu 1

L-għajnuna mill-istat li r-Rumanija implimentat skond il-proċess ta’ privatizzazzjoni għall-Automobile Craiova, li tammonta għal EUR 26 928 000, hija inkompatibbli mas-suq komuni.

Artikolu 2

1. Ir-Rumanija għandha tieħu l-miżuri meħtieġa kollha sabiex tikrupra mingħand il-benefiċjarju l-għajnuna msemmija fl-Artikolu 1 u li tpoġġiet għad-dispożizzjoni tal-benefiċjarju b’mod illegali.

2. Is-somom li jridu jiġu rkuprati għandhom jinkludu l-imgħax mid-data li fiha kienu għad-dispożizzjoni tal-benefiċjarju sad-data ta’ l-irkupru tagħhom.

3. L-imgħax għandu jkun ikkalkolat fuq bażi komposta skond il-Kapitlu V tar-Regolament tal-Kummissjoni (KE) Nru 794/2004.

4. L-irkupru se jseħħ mingħajr dewmien u skond il-proċeduri tal-liġi nazzjonali jekk dawn jippermettu l-eżekuzzjoni immedjata u effettiva tad-Deċiżjoni.

Artikolu 3

1. L-irkupru ta’ l-għajnuna msemmija fl-Artikolu 1 għandu jkun immedjat u effettiv.

2. Ir-Rumanija għandha tiżgura li din id-Deċiżjoni tiġi implimentata fi żmien erba’ xhur mid-data tan-notifika tagħha.

Artikolu 4

1. Fi żmien xahrejn min-notifika ta’ din id-deċiżjoni, ir-Rumanija għandha tissottometti l-informazzjoni li ġejja lill-Kummissjoni:

(a) l-ammot totali li jrid jiġi rkuprat mill-benefiċjarju;

(b) id-deskrizzjoni dettaljata tal-miżuri meħudin diġà u ppjanati għall-konformità ma’ din id-Deċiżjoni;

(ċ) id-dokumenti li juru li l-benefiċjarju kien ordnat irodd lura l-ħlas ta’ l-għajnuna;

(d) id-dokumenti li juru li l-għajnuna tħallset lura;

(e) id-documenti li juru li l-għajnuna ma tħallsitx lura mill-assi industrijali mhux essenzjali li jridu jiġu trasferiti lill-kumpanija l-ġdida ta’ l-AVAS u l-azzjonisti minoritarji (b’mod partikolari, flus kontanti żejda netti u l-propjetà immobbli) kif definit fil-ftehim ta’ bejgħ u xiri;

(f) deskrizzjoni dettaljata ta’ l-implimentazzjoni tal-proċess ta’ ristrutturar korporattiv kif definit fil-ftehim ta’ bejgħ u xiri.

2. Ir-Rumanija għandha żżomm lill-Kummissjoni infurmata b’mod regolari bil-progress tal-miżuri nazzjonali meħuda għall-implimentazzjoni ta’ din id-Deċiżjoni sakemm ikun sar l-irkupru ta’ l-għajnuna imsemmija fl-Artikolu 1. Għandha tibgħat immedjatament, fuq talba tal-Kummissjoni, kull informazzjoni dwar il-miżuri diġà meħuda u ppjanati għall-konformità ma’ din id-Deċiżjoni. Għandha tipprovdi wkoll informazzjoni dettaljata dwar l-ammonti ta’ għajnuna u l-imgħaxxijiet diġà rkuprati mingħand il-benefiċjarju.

Artikolu 5

Din id-Deċiżjoni hija indirizzata lir-Rumanija.

Magħmula fi Brussell, 27 ta’ Frar 2008. Għall-Kummissjoni Neelie KROES Membru tal-Kummissjoni

(1) ĠU C 248, 23.10.2007, p. 25.

(*) Żball: it-test għandu jaqra “u s-sussidjarja tagħha d-Daewoo Romania”.

(2) Ir-Regolament tal-Kunsill (KE) Nru 659/1999 li jistabbilixxi regoli dettaljati għall-applikazzjoni ta’ l-Artikolu 93 tat-Trattat tal-KE (ĠU L 83, 27.3.1999, pp. 1-9).

(3) Ara n-nota 1 f’qiegħ il-paġna.

(4) Fl-2006 id-DWAR akkwistat 51 % ta’ l-ishma mid-Daewoo Motors Ltd. għall-prezz tal-bejgħ ta’ USD 50 miljun flimkien mal-ħlas ta’ pagament ta’ USD 10 miljun għal kwalunkwe dejn mhux imħallas lis-sussidjarji l-oħra tad-Daewoo.

(5) Ibbażat fuq ir-rata tal-kambju ta’ EUR 1 = USD 1.4.

(6) Ara l-Kawża T-471/93 Tiercé Ladbroke SA vs I-Kummissjoni, punti 54 u 56-63.

(7) Ara, per eżempju, l-Kawża T-296/97 Alitalia, il-Kawżi T-228/99 u T-233/99 WestLB vs Il-Kummissjoni, il-Kawża T-366/00 Scott SA, il-Kawżi C-328/99 u C-399/00 Italy u SIM 2 Multimedia vs Il-Kummissjoni u l-Kawża T-358/94 Air France vs Il-Kummissjoni.

(8) It-XXIII Rapport dwar il-Politika tal-Kompetizzjoni (1993), p. 255. Dan il-grupp ta’ regoli, speċifikament għas-settur ta’ l-avjazzjoni, jinsab fl-“Applikazzjoni ta’ l-Artikoli 92 u 93 tat-Trattat tal-KE u Artikolu 61 tal-Ftehim taż-ŻEE fuq Għajnuniet Statali fis-settur ta’ l-avjazzjoni” (ĠU C 350, 10.12.1994, p. 5), li tididkjara li “L-għajnuna hija eskluża […] jekk, mal-privatizzazzjoni, jiġu sodisfatti l-kundizzjonijiet li ġejjin: id-dispożizzjonijiet li jsiru permezz ta’ stedina pubblika għall-offerti bla kundizzjonijiet […]. Min-naħa l-oħra, il-bejgħ li ġej huwa soġġett għar-rekwiżiti ta’ pre-notifikazzjoni ta’ l-Artikolu 93(3) tat-Trattat tal-KE minħabba li hemm preżunzjoni li tinkludi l-għajnuna: […] il-bejgħ kollu li jitwettaq fuq kundizzjonijiet li ma jkunux aċċettabbli għal tranżazzjoni bejn investituri ekonomiċi tas-suq.”

(9) Punti 402 et seq. tat-XXIII Rapport dwar il-Politika tal-Kompetizzjoni (1993). Ara wkoll il-punt 248 tal-XXI Rapport dwar il-Politika tal-Kompetizzjoni (1991): “[…] l-ebda għajnuna ma hija involuta fejn l-ishma jinbiegħu lill-offerent li joffri l-aktar bħala riżultat ta’ proċedura ta’ offerti miftuħa u bla kundizzjonijiet. Jekk l-ishma jinbiegħu taħt kundizzjonijiet oħra, elementi ta’ għajnuna jistgħu jkunu preżenti.”

(10) Ara, per eżempju, id-Deċiżjoni tal-Kummissjoni dwar TASQ tat-3 ta’ Mejju 2000, li tiddikjara li “L-awtoritajiet Franċiżi urew ukoll li l-istedina għall-offerti kienet trasparenti u bla kundizzjonijiet […]. B’mod partikolari, id-dokumenti sottomessi lill-Kummissjoni urew li l-bejgħ ta’ TASQ ma kienx jiddependi fuq, per eżempju, iż-żamma ta’ l-impjiegi, il-post jew il-kontinwazzjoni ta’ l-attività.” Dan il-fatt għen lill-Kummissjoni sabiex tikkonkludi li ma kienet involuta l-ebda għajnuna f’dik il-privatizzazzjoni.

(11) Ara, per eżempju, Kawżi T-228/99 u T-233/99 WestLB vs l-Kummissjoni, Kawża T-366/00 Scott SA, Kawżi C-328/99 u C-399/00 Italy u SIM 2 Multimedia vs l-Kummissjoni u Kawża T-358/94 Air France vs Il-Kummissjoni. Fil-Kawża T-296/97 Alitalia, il-Qorti tiddikjara li “Irid jiġi enfasizzat li l-imġiba ta’ investitur privat f’ekonomija tas-suq għandha tiġi ggwidata minn prospetti ta’ qligħ. Il-miżura ġiet immotivata mix-xewqa li jinżammu l-impjiegi u għalhekk, fuq kollox, minn kunsiderazzjonijiet li jappartjenu għall-vijabbiltà u s-sopravivenza ta’ l-applikant aktar milli minn prospetti ta’ qligħ.”

(12) Ara t-XXIII Rapport dwar il-Politika tal-Kompetizzjoni (1993), p. 255.

(13) F’diversi deċiżjonijiet tal-Kummissjoni, l-assenza ta’ kundizzjonijiet, jiġifieri n-natura bla kundizzjonijiet tas-sejħa għall-offerti, kien argument deċiżiv li ppermetta li l-Kummissjoni tikkonkludi li l-proċeduri ta’ privatizzazzjoni ma kienux jinkludu l-għajuna mill-Istat. Ara, per eżempju, id-deċiżjonijiet tal-Kummissjoni tal-15 ta’ Frar 2000 dwar Dessauer Geräteindustrie (ĠU L 1, 4.1.2001, p. 10), tat-13 ta’ Diċembru 2000 dwar SKET Walwerkstechnik (ĠU L 301, 17.11.2001, p. 37) u tat-30 ta’ Jannar 2002 dwar Gothaer Fahrzeugtechnik (ĠU L 314, 18.11.2002, p. 62), li fihom il-Kummissjoni spjegat: “Biex jiġi eskluż kwalunkwe element ta’ għajuna fit-tranżazzjoni, il-BvS kien ikollha titlob prezz li jikkorrisopondi għall-valur tal-kumpanija fis-suq. Il-Kummissjoni għalhekk tivverifika jekk il-proċedura tal-bejgħ kinitx waħda xierqa għall-għan li jiġi stabbilit il-valur tas-suq. […] il-prezz tal-bejgħ huwa l-prezz tas-suq jekk il-bejgħ jsir permezz ta’ proċedura tas-sejħa għall-offerti miftuħa u bla kundizzjonijiet u l-assi jmorru għandu l-offerent li joffri l-aktar jew l-uniku offerent.”

(14) Ara, per eżempju, id-Deċiżjoni tal-Kummissjoni 97/81/KE tat-30 ta’ Lulju 1996 dwar Head Tyrolia Mares, fejn il-Kummissjoni tiddikjara li “Mhuwiex fl-interess ta’ investitur ekonomiku tas-suq li jiżgura, mingħajr raġunijiet ekonomiċi ċari, ċertu livell ta’ impjieg meta jkun qed jieħu d-deċiżjonijiet ta’ revoka tiegħu. Mingħajr il-kundizzjoni in kwistjoni, xerrej potenzjali jikseb indipendenza intraprenditorjali u jiżdied il-valur ta’ l-HTM, li jista’ jirriżulta fi prezz tal-bejgħ aktar għoli jew finanzjament imnaqqas mill-AT.” U d-Deċiżjoni tal-Kummissjoni 2000/628/KE tal-11 ta’ April 2000 dwar l-għajnuna mogħtija mill-Italja liċ- Centrale del Latte di Roma, fejn il-Kummissjoni tiddikjara b’mod ċar il-kriterji għall-privatizzazzjoni ta’ kumpanija pubblika li ma jinvolvux l-għajnuna mill-istat (ara l-premessa 32 et seq., u b’mod partikolari l-premessa 36): “Il-Kummissjoni temmen li l-valur tas-suq tal-kumpanija kellu jkun il-prezz li investitur privat kien iħallas li kieku l-bejgħ ma kien soġġett għall-ebda kundizzjoni, b’mod partikolari dawk relatati maż-żamma ta’ ċertu numru ta’ impjiegi u l-provvista ta’ materji primi minn produtturi lokali.”

(15) Din l-analiżi twettqet, per eżempju, fid-Deċiżjoni tal-Kummissjoni ta’ l-20 ta’ Ġunju 2001 dwar il-GSG u għenet sabiex il-Kummissjoni tikkonkludi li l-ebda għajnjuna ma kienet involuta anke fil-preżenza ta’ xi kundizzjonijiet mhux tas-soltu minħabba li sabet li dawk il-kundizzjonijiet setgħu jwasslu għal tnaqqis fil-prezz tal-bejgħ.

(16) F’dawn il-kalkoli, il-Kummissjoni assumiet li l-impatt tal-kundizzjoni relatata mal-livell ta’ integrazzjoni jista’ jiġi injorat. Kif indikat b’mod xieraq mill-Ford u f’konformità mal-prattika tal-Kummissjoni, din il-ħtieġa kisret ir-regoli tas-suq intern dwar il-moviment ħieles ta’ l-oġġetti. Bl-istess mod, il-Ford għamlet ħilitha sabiex tikseb livell ta’ integrazzjoni ta’ 60 % fl-erba’ snin tal-privatizzazzjoni “bla ħsara għall-konsistenza mal-liġi ta’ l-UE”. Ladarba l-Ford enfasizzat dan l-aspett fil-korrispondenza tagħha ma’ l-AVAS, li kienet disponibbli wkoll lill-GM, huwa preżunt li l-GM ukoll fehmet li din il-ħtieġa setgħet tiġi aċċettata b’mod kondizzjonali mingħajr konsegwenzi prattiċi għall-offerta tagħha. Madankollu, li kieku il-prezz ikollu jikkumpensa wkoll għall-fatt li dan il-kriterju ma ġiex sodisfatt, il-prezz differenzjali jkun aktar wiesgħa milli spjegat hawn fuq.

(17) Ara, per eżempju, Kawża C-119/05 Italy vs Lucchini.

(18) ĠU C 244, 1.10.2004, p. 2.

(19) Għajuna mill-Istat N 767/07: Proġett ta’ Investiment Kbir – ir-Rumanija – Ford Craiova.